সাত মহিলা। সঙ্গে চারটি দুধের শিশু। রথের মেলায় ঘুরে বেড়াচ্ছিলেন আর পাঁচজন সাধারণ মানুষের মতোই। আসলে মতলব ছিল অন্য। কিন্তু সেই কাজে সফল হওয়ার আগেই তাদের পাকড়াও করে ফেলে মেলার মধ্যে লুকিয়ে থাকা সাদা পোশাকের পুলিশ।

এই বিষয়ে অন্যান্য খবর

শহরে সক্রিয় ‘টানা’ গ্যাং


একেবারে চলচ্চিত্রের মতোই টান টান কাহিনি যেন। পশ্চিম বর্ধমানের জামুড়িয়া থেকে এই মহিলারা বনগাঁর মেলায় এসেছিলেন ছিনতাইয়ের উদ্দেশ্যে। কেউ যাতে সন্দেহ না করে, তাই সঙ্গে রেখেছিলেন নিষ্পাপ শিশুদেরও। উলটোরথের মেলায় ছিনতাই করতে গিয়েই ধরা পড়ল মহিলাদের এই গ্যাং।

কোলে দুধের শিশু নিয়ে ছিনতাই করতে গিয়ে ধৃত। নিজস্ব চিত্র
ঘটনার সূত্রপাত আরও ৭ দিন আগে। রথের মেলাতেও এরা একই কায়দায় মানুষের ভিড়ে মিশে গিয়ে দলবদ্ধভাবে ‘অপারেশন’ চালিয়ে যায় বলে পুলিশ সূত্রে খবর। ভিড়ের সুযোগ নিয়ে কখনও গলার হার, সোনার গয়না, টাকার ব্যাগ ছিনতাই করত, তার পর ফের ভিড়ের মধ্যে মিশে যেত। অতীতেও এমন কাণ্ড তারা করেছে বলে জানাচ্ছে পুলিশ।
কিন্তু এ বার গোলমাল হয়ে গিয়েছিল হিসেবে। রথের দিনের সাফল্যে মাতোয়ারা হয়ে তারা ফের একই কাজ চালাতে যায় উলটোরথে। আগে থেকে আঁচ করে সাদা পোশাকে মেলার ভিড়ের মধ্যে মিশে ছিল পুলিশ। অপারেশন চলাকালীন বনগাঁ থানার পুলিশ ছিনতাইকারীদের গ্রেফতার করে।
তবে, পুলিশ জানিয়েছে এই দলে আরও অনেকে ছিল, যারা সুযোগ বুঝে পুলিশের জাল থেকে পালিয়ে যায়। এদের কাছ থেকে বেশ কিছু নগদ টাকা ও গয়না উদ্ধার করেছে পুলিশ। সোমবার এদের বনগাঁ আদালতে তোলা হয়।